'U Stadie ""Erasmo Iacovone"", ex Stadie ""Salinella"" da 'u nome d'u quartiere cetadine addò se iacchie, jè 'u magiore stadie de ballone, sportballone d'a cetate. Avenìe inaugurate 'u 8 decemmre 1965 e pigghiò 'u poste d'u vecchie Stadie ""Valendine Mazzola"". Avenìe costruite jndr'à 100 sciurne, ausanne 130 km de tubbe Innocenti e 900 metre cube de gradone de legne. In murature erane sulamende le spogliatoie e le servizie igienice. 'A capienze collaudate ere pe 22.610 spettature, invece quedda massime avenìe de cirche 25.000. Jndr'à 'u 1978, 'u stadie avenìe inditolate a 'a memorie d'u cendravande Erasmo Iacovone, muerte jndr'à 'n'ingidende stradale 'u 6 febbrare d'u stesse anne. Jndr'à 'u 1985, 'a normativa nove sus a securezze facìe addevendà 'a strutture inagibbele. 'U stadie avenìe allore sottoposte a 'nu cangiamende profonne: le tubbe Innocenti e le gradune in legne avenerene sostituite da 2.500 metre de calcestruzze e da 1.000 quindale de acciaie. Quanne le fatìe spicciarene, appaltate e realizzate in diverse fase jndr'à 'u corse de l'anne successive, 'a capienze ha arrevate 'mbonde a 27.584 spetature.